מי שולט ברשות השידור, האם הרפורמה יכולה להצילה ומתי תבוא המהפכה? רב-שיח בהשתתפות דורון צברי ואורי ענבר, יוצרי הסרט "המדריך למהפכה", ומנכ"ל רשות השידור מרדכי שקלאר 
 בפתח התוכנית מבקר המנחה עמנואל רוזן את האדישות הכללית כלפי האפשרות שרשות השידור תקרוס. "אם ערוץ 1 יגווע זה יהיה עצוב", הוא אומר, ומזכיר כי בערוץ עדיין משודרות תוכניות טובות רבות. לאחר אות הפתיחה מתקיים דיון טעון בין מנכ"ל רשות השידור מוטי שקלאר ובין דורון צברי ואורי ענבר, במאי ומפיק הסרט "המדריך למהפכה", שעוסק בתלאות הרשות. "הגענו לקו פרשת המים", אומר שקלאר, ומזהיר כי ללא רפורמה, הערוץ הראשון ייסגר. צברי אומר כי הבעיה העיקרית של רשות השידור היא התלות בפוליטיקאים. "הפוליטיקאים כבר פחות מתערבים, זו אגדה", אומר שקלאר. מנכ"ל רשות השידור טוען שהמצב יותר מורכב מאשר שליטה ישירה של הפוליטיקאים ברשות ומזכיר שהממשלה ממנה גם בכירים בראש מערכות ציבוריות אחרות. "לאן הולך הכסף שלי?", שואל ענבר, ושקלאר מבטיח שלאחר הרפורמה יהיה יותר כסף לתוכן. "גם ביל גייטס לא יצליח לנהל את רשות השידור", אומר צברי, וקורא לא לרפורמה ברשות, אלא ל"מהפכה". "אנחנו נמצאים על סִפה של המהפכה", עונה לו שקלאר. התוכנית "תיק תקשורת" משודרת בערוץ 23 ובאתר הטלוויזיה החינוכית